Il-Kummissjoni Ewropea adottat Komunikazzjoni riveduta dwar l-assigurazzjoni ta' kreditu għall-esportazzjoni għal żmien qasir (il-“Komunikazzjoni dwar l-STEC”). Il-Komunikazzjoni dwar l-STEC tistabbilixxi regoli biex (i) jiġi żgurat li l-appoġġ mill-Istat għall-kreditu għall-esportazzjoni ma jfixkilx il-kompetizzjoni fost l-assiguraturi tal-kreditu għall-esportazzjoni privat u pubbliku (jew li jkun appoġġat pubblikament), u (ii) jinħolqu kundizzjonijiet ekwivalenti ta' kompetizzjoni fost l-esportaturi fi Stati Membri differenti. Il-Komunikazzjoni dwar l-STEC riveduta se tapplika mill-1 ta' Jannar 2022. Il-Viċi President Eżekuttiv, Margrethe Vestager, li hija responsabbli mill-politika tal-kompetizzjoni, qalet: “Il-Komunikazzjoni riveduta dwar l-assigurazzjoni ta' kreditu għall-esportazzjoni għal żmien qasir tinkludi aġġustamenti mmirati biex l-Istati Membri jkunu jistgħu jipprovdu assigurazzjoni pubblika lill-esportaturi Ewropej, meta s-suq waħdu ma jwassalx. Dan iseħħ wara analiżi bir-reqqa ta' kif jaħdmu r-regoli tagħna fil-prattika.” Il-kreditu għall-esportazzjoni jippermetti lix-xerrejja ta' prodotti u servizzi biex jiddifferixxu l-pagamenti. Id-differiment tal-pagament jimplika riskju ta' kreditu għall-bejjiegħa, li huma jassiguraw lilhom infushom għalih (l-assigurazzjoni ta' kreditu għall-esportazzjoni). Skont il-Komunikazzjoni dwar l-STEC tal-2012, il-kummerċ fis-27 Stat Membru tal-UE u fid-disa' pajjiżi tal-OECD elenkati fl-Anness tagħha, b'perjodu massimu ta' riskju sa sentejn, jinvolvi riskji tas-suq. Dan ifisser li għandu jkun hemm kapaċità suffiċjenti pprovduta minn assiguraturi privati u, fil-prinċipju, dawn ir-riskji m'għandhomx ikunu assigurati mill-Istat jew minn assiguraturi appoġġjati mill-Istat. Fi kliem ieħor, peress li l-assiguraturi privati joffru din it-tip ta' assigurazzjoni, ma hemmx bżonn li l-Istat jintervjeni u joffri prodott simili. Fl-2019, il-Kummissjoni nediet evalwazzjoni tal-Komunikazzjoni dwar l-STEC tal-2012 bħala parti mill-Kontroll tal-Idoneità tal-għajnuna mill-Istat. Ir-riżultati tal-evalwazzjoni wrew li, fil-prinċipju, ir-regoli jaħdmu sew u li jeħtieġu biss aġġustamenti minuri biex jirriflettu l-iżviluppi tas-suq. Wara li tqies il-feedback pożittiv mill-partijiet ikkonċernati fil-konsultazzjoni pubblika dwar it-test rivedut propost tal-Komunikazzjoni dwar l-STEC, il-Komunikazzjoni dwar l-STEC riveduta fiha għalhekk għadd ta' aġġustamenti mmirati. Pereżempju, il-Komunikazzjoni biddlet il-kriterji ta' eliġibbiltà għall-intrapriżi żgħar u ta' daqs medju (SMEs), li f'ċerti ċirkostanzi jistgħu jibbenefikaw mill-assigurazzjoni tal-Istat. Filwaqt li skont ir-regoli preċedenti, din il-possibbiltà kienet teżisti fir-rigward tal-SMEs b'fatturat annwali mill-esportazzjoni sa €2 miljun, fil-Komunikazzjoni dwar l-STEC il-ġdida l-limitu żdied għal €2.5 miljun. Il-Komunikazzjoni dwar l-STEC riveduta se tidħol fis-seħħ fl-1 ta' Jannar 2022, mingħajr data ta' skadenza. It-tneħħija gradwali tal-lista aġġustata ta' pajjiżi b'riskju mhux kummerċjabbli F'Marzu tal-2020, b'konsegwenza tat-tifqigħa tal-coronavirus, il-Kummissjoni sabet li kien hemm nuqqas ta' kapaċità ta' assigurazzjoni privata suffiċjenti għall-kreditu għall-esportazzjoni għal żmien qasir b'mod ġenerali, u kkunsidrat ir-riskji kummerċjali u politiċi kollha assoċjati mal-esportazzjonijiet lejn il-pajjiżi elenkati fl-Anness tal-STEC bħala temporanjament “mhux kummerċjabbli”. Għaldaqstant, il-Kummissjoni emendat l-Anness biex tagħmel l-assigurazzjoni ta' kreditu għall-esportazzjoni għal żmien qasir disponibbli b'mod aktar wiesa' billi temporanjament tippermetti lill-assiguraturi pubbliċi biex jintervjenu u jipprovdu assigurazzjoni għall-esportazzjonijiet lejn il-pajjiżi kollha. L-emenda kompliet iżżid il-fessibilità introdotta mill-Qafas Temporanju tal-għajnuna mill-Istat biex tappoġġa l-ekonomija fil-kuntest tat-tifqigħa tal-COVID-19 li ġie adottat fid-19 ta' Marzu 2020. Il-lista aġġustata temporanjament ta' pajjiżi b'riskju mhux kummerċjabbli ġiet estiża b'emendi sussegwenti fil-Qafas Temporanju, sal-emenda l-aktar reċenti tat-18 ta' Novembru 2021. Wara feedback qawwi mis-settur privat biex is-suq jerġa' lura għan-normalità, f'din il-verżjoni emendata tal-Qafas Temporanju l-Kummissjoni sabet li mhux se jkun hemm bżonn ta' estensjoni fit-tul tas-sospensjoni temporanja. Għalhekk, il-Qafas Temporanju emendat jipprevedi estensjoni ta' tliet xhur (mill-31 ta' Diċembru 2021 sal-31 ta' Marzu 2022), sabiex ikun hemm biżżejjed żmien għat-tneħħija gradwali. Il-Komunikazzjoni dwar l-STEC riveduta se tiġi ppubblikata fil-Ġurnal Uffiċjali tal-Unjoni Ewropea u fuq is-sit web tal-kompetizzjoni tal-Kummissjoni fit-taqsima dwar l-istrumenti speċifiċi ta' għajnuna. Pubblikazzjonijiet ġodda dwar id-deċiżjonijiet marbutin mal-għajnuna mill-Istat fuq l-internet u fil-Ġurnal Uffiċjali huma elenkati fil-Competition Weekly e-News. Aktar informazzjoni dwar il-Qafas Temporanju tal-għajnuna mill-Istat u dwar azzjonijiet oħra li ħadet il-Kummissjoni biex tindirizza l-impatt ekonomiku tal-pandemija tal-Coronavirus tinstab hawnhekk.